問傅子淵求冷淘醋
作者：李之儀
朝代：宋

paragraphs: 君不見東林木魚催萬指，巾鉢紛紛似流水。
銀絲百遍連夜具，大解行虀如酒醴。
又不見親賢宅中午睡足，花簇春羔衒紅綠。
一窩隨首髮猶粗，妖冶均調笑相續。
他日何人參智海，研乳磨薑搗椒薤。
便覺廬山落眼中，誰爲窮邊輒相會。
往還斷絕惟緘默，蹔遠葷羶味薝蔔。
親賢勝事不可尋，且向箇中求一則。